ก.ล.ต. เปิดฟังความเห็นโอนย้าย RMF-LTF กรณีเลิกกองทุน
ก.ล.ต.เปิดรับฟังความเห็นการโอนย้ายกองทุนรวมเพื่อการเลี้ยงชีพ-กองทุนรวมหุ้นระยะยาว กรณีต้องเลิกกองทุน
25 ต.ค. 2559

ก.ล.ต.เปิดรับฟังความเห็นการโอนย้ายกองทุนรวมเพื่อการเลี้ยงชีพ-กองทุนรวมหุ้นระยะยาว กรณีต้องเลิกกองทุน 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นเกี่ยวกับการปรับปรุงเกณฑ์การโอนย้ายกองทุนรวมเพื่อการเลี้ยงชีพ (RMF) และกองทุนรวมหุ้นระยะยาว (LTF) ในกรณี RMF และ LTF ต้องเลิกกองทุน โดยเปิดให้บริษัทหลักทรัพย์จัดการกองทุน (บลจ.) สามารถใช้ดุลพินิจในการโอนย้ายได้เพื่อความคล่องตัวในการบริหารจัดการมากขึ้น ในขณะที่ผู้ลงทุนยังคงได้รับสิทธิประโยชน์ทางภาษีต่อเนื่อง
ก.ล.ต. มีแนวคิดที่จะปรับเกณฑ์การโอนย้ายการลงทุนของ RMF และ LTF ไปยัง RMF หรือ LTF อื่น เมื่อมีการเลิกกองทุน เช่น 
- ยกเลิกการกำหนดให้ผู้ลงทุนแสดงเจตนาล่วงหน้าเกี่ยวกับการโอนย้าย
- ให้ บลจ. สามารถใช้ดุลพินิจในการโอนย้ายไปยัง RMF และ LTF อื่นได้ แต่ต้องระบุแนวทางการใช้ดุลพินิจไว้ในรายละเอียดโครงการ เพื่อให้ผู้ลงทุนทราบล่วงหน้า
- บลจ. ต้องแจ้งแนวทางการดำเนินการให้ผู้ลงทุนและผู้ที่เกี่ยวข้องทราบถึงสิทธิในการโอนย้ายไปยัง RMF หรือ LTF อื่นที่ต้องการ โดยผู้ลงทุนจะได้รับยกเว้นค่าธรรมเนียมในการโอนย้าย กรณีอยู่ภายใน บลจ. เดียวกัน และอยู่ภายในระยะเวลาที่กำหนด ทั้งนี้ ไม่รวมค่าธรรมเนียมในการซื้อขายหลักทรัพย์
ทั้งนี้ ก.ล.ต. เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. (www.sec.or.th/hearing) ผู้ที่เกี่ยวข้องและผู้สนใจร่วมแสดงความคิดเห็นได้ที่เว็บไซต์ หรือโทรสาร 0-2263-6293 หรือทาง email [email protected]  จนถึงวันที่ 14 พฤศจิกายน 2559